b'\n_START_ARTICLE_\nMankkaan koulu\n_START_PARAGRAPH_\nMankkaan koulu on Espoossa Mankkaalla sijaitseva peruskoulu, jossa on perusopetuksen luokka-asteet 7\xe2\x80\x939. Vuonna 2012 koulussa oli 304 oppilasta. Koulussa on my\xc3\xb6s EAUT-erityisopetusta autistisille oppilaille. Aivan Mankkaan koulun vieress\xc3\xa4 sijaitsee Mankkaanpuron koulu, jossa on luokat 1\xe2\x80\x936 sek\xc3\xa4 esiopetusta._NEWLINE_Mankkaalla voi opiskella A-kielin\xc3\xa4 englantia ja saksaa. Seitsem\xc3\xa4nnell\xc3\xa4 luokalla alkava B1-kieli on kaikilla oppilailla ruotsi. Sen lis\xc3\xa4ksi vapaaehtoisena B2-kielen\xc3\xa4 voi lukea ranskaa tai saksaa 8. luokalta alkaen._NEWLINE_Mankkaan koulussa on luokka-astekohtainen matemaattis-luonnontieteellinen painotuslinja. Painotusaineita ovat matematiikka ja fysiikka. Painotusluokalla on painotusaineita yhteens\xc3\xa4 yksi tunti viikossa enemm\xc3\xa4n kuin muilla luokilla, ja linjan oppilaille opetetaan yleisen opetussuunnitelman sis\xc3\xa4ll\xc3\xb6t syvent\xc3\xa4en ja aihepiireitt\xc3\xa4in laajentaen. Painotusluokalle otetaan vuosittain p\xc3\xa4\xc3\xa4sykokeiden perusteella enint\xc3\xa4\xc3\xa4n 20 oppilasta._NEWLINE_Koulun rehtorina toimii t\xc3\xa4ll\xc3\xa4 hetkell\xc3\xa4 Nina Ala-Ojala._NEWLINE_Mankkaan koulun ensimm\xc3\xa4iset rakennukset vuosilta 1901 ja 1932 eiv\xc3\xa4t en\xc3\xa4\xc3\xa4 ole koulun k\xc3\xa4yt\xc3\xb6ss\xc3\xa4. Vuonna 1952 valmistuneiden opettaja-asuntolan ja viereisen Mankkaanpuron koulun on suunnitellut arkkitehti Erich von Ungern-Sternberg ja vuonna 1980 valmistuneen Mankkaan koulun rakennuksen Kari J\xc3\xa4rvinen ja Timo Airas.'